Diari Oficial de la Generalitat Valenciana


Sumari del DOGV 3703, del 07-03-2000 (2000/1259)

RESOLUCIÓ de 2 de febrer de 2000, de la Secretaria General de la Conselleria de Justícia i Administracions Públiques, per la qual s’inscriu l’adaptació a la Llei 6/1997, de 4 de desembre, del Col·legi Oficial de llicenciats en Educació Física i en Ciències de l’Activitat Física i de l’Esport de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3703

Data del DOGV
:   07-03-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/1259


Data del document
:   02-02-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * legislació
    * col·legi professional
    * educació física
    * reglament intern
    * esport

RESOLUCIÓ de 2 de febrer de 2000, de la Secretaria General de la Conselleria de Justícia i Administracions Públiques, per la qual s'inscriu l'adaptació a la Llei 6/1997, de 4 de desembre, del Col·legi Oficial de llicenciats en Educació Física i en Ciències de l'Activitat Física i de l'Esport de la Comunitat Valenciana. [2000/X1259]
  
Vist l'expedient d'adaptació estatutària instruït a instància del senyor José Miguel Montesinos Sanchis, com a president del Col·legi Oficial de llicenciats en Educació Física i en Ciències de l'Activitat Física i de l'Esport de la Comunitat Valenciana, inscrit amb el número 72 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents:
  
Fets
  
Primer. Que el president del mencionat Col·legi va presentar el 26 d'abril de 1999 els Estatuts aprovats per l'Assemblea General de Col·legiats en reunió celebrada el dia 18 d'abril 1998, modificació que es va aprovar per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que la modificació aprovada comportava també el canvi de denominació del Col·legi ja que apareixia inscrit en el Registre de Col·legis Professionals i de Consells Valencians de Col·legis Professionals com a «Col·legi Oficial de Professors i llicenciats en Educació Física de la Comunitat Valenciana», per la qual cosa ha calgut, abans de l'aprovació del nou text estatutari, que la nova denominació elegida, «Col·legi Oficial de llicenciats en Educació Física i en Ciències de l'Activitat Física i de l'Esport de la Comunitat Valenciana» haja sigut aprovada pel Decret 170/1999, publicat en el DOGV de 4 de novembre de 1999, en compliment d'allò que s'ha previst en l'article 9.2 de la Llei 6/1997, de 4 de desembre, de la Generalitat Valenciana.
  
Tercer. Que es va sol·licitar informe sobre els Estatuts presentats, pel que fa als continguts propis de la professió, a la Conselleria de Cultura, Educació i Ciència, que el va evacuar el 3 d'agost de 1999, i va formular algunes objeccions.
  
Quart. Que, en exercici del control de legalitat establit per l'article 11 de la mencionada llei autonòmica, i tenint en compte també les objeccions formulades per la Conselleria de Cultura, Educació i Ciència, es va revisar el text estatutari, i es va indicar la conveniència de rectificar determinats punts d'aquests i requerir-se l'aportació de la documentació necessària per a la inscripció registral, requeriment que ha sigut complimentat l'1 de febrer de 2000.
  
Cinqué. El text annex dels preceptes, objecte d'adaptació estatutària, queda incorporat íntegrament a la present resolució, i es dóna ací per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon. Que han sigut aprovats amb els requisits i formalitats previstos en dit article i en els mateixos Estatuts del Col·legi.
  
Tercer. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-lo l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc:
  
Inscriure l'adaptació dels Estatuts del Col·legi Oficial de llicenciats en Educació Física i en Ciències de l'Activitat Física i de l'Esport de la Comunitat Valenciana.
  
Contra aquesta resolució que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb allò que s'ha establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 2 de febrer de 2000.- La secretària general: Carmen Galipienso Calatayud.
  
Estatuts de l'Il·lustre Col·legi Oficial de Llicenciats en Educació Física i en Ciències de l'Activitat Física i de l'Esport de la Comunitat Valenciana.
  
Títol I
  
De la professió dels llicenciats en Educació Física
  
i en Ciències de l'Activitat Física i de l'Esport
  
i els seus organismes rectors
  
Article 1r
  
1. La professió del llicenciat en Educació Física i en Ciències de l'Activitat Física i de l'Esport, és una professió que presta un servei a la societat en interès públic i que pot exercir-se de forma independent en règim de lliure i lleial competència o de forma dependent, per mitjà de mètodes i tècniques científicament dirigides a la formació integral de l'individu a través del moviment i l'exercici físic, al manteniment de la capacitat funcional i motora del cos i a l'organització i desenrotllament de les activitats físiques, esportives i recreatives, així com a la direcció tècnica dels mitjans i instal·lacions destinats a dits fins.
  
2. L'exercici lliure de la professió del llicenciat en Educació Física i en Ciències de l'Activitat Física i de l'Esport, en quant a l'oferta de serveis i fixació de la seua remuneració, estarà subjecte a la llei sobre defensa de la competència i a la llei sobre competència deslleial, així com a la legislació general i específica sobre ordenació substantiva d'aquesta.
  
3. Així mateix, en l'exercici professional, el llicenciat en Educació Física i en Ciències de l'Activitat Física i de l'Esport queda sotmès a la normativa legal i estatutària, al fidel compliment de les normes i usos de la deontologia professional i al consegüent règim disciplinari col·legial.
  
4. Els organismes rectors de la professió dels llicenciats en Educació Física i en Ciències de l'Activitat Física i de l'Esport, a la demarcació territorial de la Comunitat Valenciana, són el Col·legi Oficial de Llicenciats en Educació Física i en Ciències de l'Activitat Física i de l'Esport de la Comunitat Valenciana, reconegut en els presents estatuts i regulat per aquests, i el Consell General dels Col·legis de Llicenciats en Educació Física i en Ciències de l'Activitat Física i de l'Esport d'Espanya.
  
Tots els organismes col·legials se sotmetran en la seua actuació i funcionament als principis democràtics i al règim de control pressupostari anual, amb les competències atribuïdes en les disposicions legals i estatutàries.
  
Article 2
  
1. El Col·legi Oficial de Llicenciats en Educació Física i en Ciències de l'Activitat Física i de l'Esport de la Comunitat Valenciana és una corporació de dret públic, emparada per la Llei i reconeguda per l'Estat i per la Comunitat Autònoma de València, amb personalitat jurídica pròpia i plena capacitat d'obrar per al compliment dels seus fins.
  
2. El Col·legi Oficial de Llicenciats en Educació Física i en Ciències de l'Activitat Física i de l'Esport de la Comunitat Valenciana té el seu àmbit d'actuació en tot el territori de la Comunitat Valenciana i la seu a Burjassot (València), al passeig del Rajolar núm. 5-acc. La seu i el domicili del Col·legi podran ser modificats per acord de l'Assemblea General.
  
Títol II
  
De la col·legiació per a l'exercici professional
  
dels llicenciats en Educació Física i en Ciències
  
de l'Activitat Física i de l'Esport
  
Capítol I
  
DelCol·legi Oficial de Llicenciats en Educació Física
  
i en Ciències de l'Activitat Física i de l'Esport
  
de la Comunitat Valenciana
  
Article 3
  
1. Són fins essencials del Col·legi Oficial de Llicenciats en Educació Física i en Ciències de l'Activitat Física i de l'Esport de la Comunitat Valenciana (d'ara endavant ICOLEF i CAFD):
  
a) L'ordenació de l'exercici de la professió en l'àmbit de la seua competència, en benefici tant de la societat a què serveixen com dels interessos generals que els són propis.
  
b) Vigilar l'exercici de la professió, facilitant el coneixement i compliment de tot tipus de disposicions legals que l'afecten i fer complir l'ètica professional i les normes deontològiques que li són pròpies.
  
c) Vetlar per l'adequat nivell de les prestacions professionals.
  
d) Promoure la formació i el perfeccionament permanent dels seus col·legiats.
  
e) La defensa dels drets i interessos professionals dels col·legiats.
  
f) La representació exclusiva de l'exercici de la professió en l'àmbit de la seua competència.
  
g) L'aplicació del règim disciplinari en garantia de la Societat i el compliment de la funció social de promoció, ensenyament i desenrotllament de l'educació i cultura física en la seu més àmplia concepció.
  
Tot això sense perjuí de la competència de les administracions públiques per raó de la relació funcionarial.
  
2. L'ICOLEF i CAFD es regirà per les disposicions legals estatals o autonòmiques que l'afecten; pels presents Estatuts, el del Consell General de Col·legis Oficials de Llicenciats en Educació Física i en Ciències de l'Activitat Física i de l'Esport, i pels reglaments i acords aprovats pels diferents òrgans corporatius en l'àmbit de les seues respectives competències.
  
Article 4
  
Per al compliment dels seus fins essencials, són funcions pròpies de l'ICOLEF I CAFD:
  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets particulars contractants dels seus serveis, i exercir la potestat disciplinària en l'ordre professional i col·legial.
  
b) Procurar l'harmonia i col·laboració entre els col·legiats, impedint la competència deslleial entre ells.
  
c) Exercir les accions que les lleis establisquen per a evitar l'intrusisme, sense perjuí de les actuacions de la inspecció i/o sanció a què estan obligades les administracions públiques.
  
d) Intervindre en els procediments d'arbitratge, en aquells conflictes que per motius professionals se susciten entre col·legiats o en els que el col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.
  
e) Organitzar cursos de formació i perfeccionament per als seus col·legiats, l'assistència dels quals serà facultativa, així com organitzar activitats i serveis comuns de caràcter professional, cultural, assistències, de previsió i anàlegs que siguen interès per als col·legiats, sense perjuí de les competències que puguen derivar-se de la normativa estatal i de la Comunitat Valenciana.
  
f) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
g) Participar en els òrgans consultius de l'administració en la matèria de la seua competència, quan aquella ho requerisca o resulte de les disposicions aplicables.
  
h) Exercir quantes funcions els siguen encomanades per les administracions valencianes i col·laborar amb aquestes mitjançant la redacció d'estudis, emissió d'informes, elaboració d'estadístiques i altres activitats relacionades amb els seus fins que se'ls poden sol·licitar o que acorden formular per pròpia iniciativa.
  
i) Col·laborar amb les universitats en l'elaboració dels plans d'estudi, sense menyscabament del principi d'autonomia universitària i preparar la informació necessària per a facilitar l'accés a la vida professional dels col·legiats.
  
j) Aprovar els seus pressupostos, així com regular i fixar les quotes dels col·legiats.
  
k) Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
l) Establir barems d'honoraris, que tindran caràcter merament orientatiu.
  
m) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
n) Elaborar els seus estatuts i reglaments de règim interior.
  
o) Evacuar l'informe preceptiu sobre tots els projectes de normes del Govern Valencià que afecten la seua professió o es referisquen a les condicions generals de les funcions professionals, entre les quals figuraran l'àmbit, els títols oficials requerits i el règim d'incompatibilitats amb altres professions.
  
p) Adoptar les mesures necessàries perquè els col·legiats complisquen les resolucions del Col·legi.
  
q) Exercir les funcions disciplinàries amb respecte als seus col·legiats.
  
r) Assumir la representació dels seus col·legiats davant les entitats semblants en altres comunitats autònomes i congressos d'àmbit nacional.
  
s) Estimular la promoció científica, cultural i laboral de la professió.
  
t) Editar tota classe de publicacions relacionades amb el Col·legi i amb la professió.
  
u) Organitzar i prestar quants serveis i activitats d'assessorament científic, jurídic, administratiu, laboral i fiscal o de qualsevol altra naturalesa foren necessaris per a la millor orientació i defensa dels col·legiats en l'exercici professional.
  
v) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Article 5
  
L'ICOLEF I CAFD podrà establir delegacions en aquelles demarcacions en què resulte convenient per al millor compliment dels fins i major eficàcia de les funcions col·legials. Les delegacions ostentaran la representació col·legial desitjada en l'àmbit de la seua demarcació, amb les facultats i competències que determine la Junta de Govern del Col·legi en crear-les o en acords posteriors.
  
Article 6
  
1. De conformitat amb la normativa aplicable, l'ICOLEF I CAFD elaborarà els seus Estatuts particulars per a regular-ne el funcionament, que hauran de ser aprovats en Junta General Extraordinària d'aquest i pel Consell General, sense perjuí dels altres tràmits administratius que procedisquen.
  
2. Per a la modificació dels presents Estatuts, s'observaran els mateixos requisits que per a la seua aprovació.
  
Capítol II
  
Dels llicenciats en Educació Física i en Ciències
  
de l'Activitat Física i de l'Esport
  
Secció primera
  
Disposicions generals
  
Article 7
  
Quan no incidisquen en la competència que a la publicació dels presents Estatuts concedeix la Legislació vigent a altres professions, correspon als llicenciats en Educació Física i en Ciències de l'Activitat Física i de l'Esport l'exercici de les següents funcions:
  
1. L'ensenyament de l'educació física en els diferents nivells educatius establits per la legislació vigent.
  
2. La programació i direcció dels centres i activitats dirigides a la formació recuperació, manteniment, perfeccionament o recreació, mitjançant jocs, esports o exercicis físics de tota índole.
  
3. La gestió i direcció tècnica d'instal·lacions i activitats físiques i esportives, dependents d'entitats públiques i privades.
  
4. La direcció, programació, coordinació i desenrotllament de programes esportius i plans de salut pública, de reeducació o rehabilitació, de recreació i esplai, que es realitzen a través de l'activitat física i per organismes, centres o entitats de titularitat pública o privada.
  
5. La programació, direcció i desenrotllament de les activitats físiques i d'animació esportiva especials per a disminuïts i tercera edat.
  
6. L'ergonomia en general i les activitats físiques compensatòries o correctives,
  
7. La programació, direcció i desenrotllament de la preparació física general i específica d'individus i d'equips esportius.
  
8. L'assessorament i l'elaboració d'informes professionals per a entitats públiques i privades sobre instal·lacions esportives, i programes d'activitats físiques i esportives per a la recreació.
  
9. Quantes altres els siguen conferides per la legislació vigent.
  
L'ICOLEF i CAFD exercitarà les accions que foren procedents per presumptes delictes o faltes d'intrusisme, sense perjuí de proporcionar l'adopció de qualsevol altra mesura legal, governativa o corporativa, que tendisca a combatre l'intrusisme professional, el qual serà reprimit en totes les seues formes, ja es faça directament o per intermedi d'un llicenciat en Educació Física o en Ciències de l'Activitat Física i de l'Esport, bé procedisca d'una persona natural o jurídica.
  
Article 8
  
No podrà limitar-se el nombre dels components de l'ICOLEF i CAFD, ni tancar-se temporalment o definitivament l'admissió de nous aspirants.
  
Article 9
  
La intervenció professional dels llicenciats en Educació Física i en Ciències de l'Activitat Física i de l'Esport d'altres països membres de la CE, s'acomodarà a les normes vigents per a l'àmbit comunitari.
  
Secció segona
  
De la col·legiació
  
Article 10
  
1. S'entendrà que tot llicenciat en Educació Física i en Ciències de l'Activitat Física i de l'Esport exerceix la professió quan realitze qualsevol modalitat d'exercici professional en virtut del seu títol de llicenciat en Educació Física o en Ciències de l'Activitat Física i de l'Esport.
  
2. Excepte en els supòsits previstos per la llei o pels presents Estatuts i sempre que no existisca una relació funcionarial amb les administracions públiques, és requisit indispensable per a l'exercici de la professió del llicenciat en Educació Física o en Ciències de l'Activitat Física i de l'Esport en l'àmbit de la Comunitat Valenciana, trobar-se incorporat com a exercent al Col·legi Oficial de Llicenciats en Educació Física i en Ciències de l'Activitat Física i de l'Esport de la Comunitat Valenciana.
  
3. Serà suficient amb la incorporació a un únic col·legi professional, que serà el del domicili professional únic o principal, per a exercir en tot el territori de l'Estat.
  
Els professionals de l'Educació Física i de les Ciències de l'Activitat Física i de l'Esport inscrits en col·legis d'una altra demarcació, estaran obligats a comunicar a l'ICOLEF i CAFD les actuacions que realitzen a la demarcació territorial d'aquest, per tal de quedar subjectes, amb les condicions econòmiques que s'establisquen per a cada supòsit, a les corresponents competències d'ordenació, control deontològic i potestat disciplinària.
  
4. Els col·legiats podran ser exercents o no exercents, hauran de figurar inscrits en el registre que portarà a tals efectes, i hauran de fer constar la seua titulació acadèmica i la condició d'exercents o no exercents.
  
Seran col·legiats exercents tots aquells que exercisquen una activitat professional en qualsevol modalitat per a la qual els faculte el títol de llicenciat en Educació Física o en Ciències de l'Activitat Física i de l'Esport. Seran col·legiats no exercents aquells llicenciats que no exercisquen cap activitat professional.
  
5. Amb caràcter honorífic podran pertànyer a l'ICOLEF i CAFD aquelles personalitats espanyoles o estrangeres de gran relleu al camp de l'Educació Física i de les Ciències de l'Activitat Física i de l'Esport, o en qualsevol altre vinculat a aquest, que la Junta General de col·legiats acorde a proposta de la Junta de Govern. Aquests col·legiats d'honor disposaran de veu, però no de vot en les juntes generals i en cap cas podran pertànyer a la Junta de Govern.
  
6. Els requisits d'ingrés per als col·legiats exercents i no exercents, seran idèntics.
  
Article 11
  
Són requisits necessaris a acreditar, com a condicions generals d'aptitud, per a la incorporació a l'ICOLEF i CAFD, els següents:
  
1. Ser de nacionalitat espanyola, de la d'algun dels Estats membres de la CE o d'altres estats parts en l'Acord sobre l'Espai Econòmic Europeu, excepte allò que s'ha disposat en tractats o convenis internacionals o dispensa legal.
  
2. Ser major d'edat i no estar sotmès en causa d'incapacitat.
  
3. Estar en possessió del títol de llicenciat en Educació Física o en Ciències de l'Activitat Física i de l'Esport o dels títols estrangers que, conforme a les normes vigents, siguen homologats a aquells.
  
4. No estar inhabilitat per a l'exercici professional.
  
5. Satisfer la quota d'ingrés i altres que tinga establides el Col·legi.
  
6. No estar sotmès en causa d'incompatibilitat o prohibició.
  
Article 12
  
Constitueixen circumstàncies d'incapacitat per a l'exercici professional del llicenciat en Educació Física o en Ciències de l'Activitat Física i de l'Esport:
  
1. La inhabilitació o suspensió expressa d'aquest, en virtut de resolució judicial o corporativa ferma.
  
2. Les sancions disciplinàries fermes que comporten l'expulsió del Col·legi de llicenciats en Educació Física i en Ciències de l'Activitat Física i de l'Esport corresponent.
  
3. Tot impediment físic o mental que impossibilite la realització de les funcions professionals.
  
4. La incapacitat desapareixerà quan cesse la causa que l'haguera motivat o s'haja extingit la responsabilitat disciplinària, conforme a allò que s'ha previst en els presents Estatuts.
  
Secció tercera
  
De les incorporacions i baixes
  
Article 13
  
L'ICOLEF i CAFD no podrà denegar l'ingrés en la corporació als qui, reunint les condicions d'aptitud exigides, no estiguen sotmesos en alguna de les causes d'incapacitat enumerades en els presents Estatuts o en la llei.
  
La incorporació a l'ICOLEF i CAFD no serà ferma, en tant que no s'haja satisfet la quota d'ingrés i altres aportacions que aquest tinga establides.
  
Article 14
  
La Junta de Govern de l'ICOLEF i CAFD resoldrà sobre les sol·licituds d'incorporació a aquest.
  
La denegació d'incorporació a l'ICOLEF i CAFD requereix resolució fonamentada de la Junta de Govern.
  
La Junta de Govern practicarà quantes diligències i informacions es consideren oportunes, i s'haurà de dictar la resolució en el termini màxim de tres mesos, des del moment de la sol·licitud, passat el qual, sense dictar-se aquella, es considerarà admesa. Si la resolució denegara o suspenguera la incorporació, es notificaria a l'interessat qui podrà interposar, davant del Consell General, el recurs ordinari que es regula en els presents Estatuts.
  
Article 15
  
Els llicenciats en Educació Física i en Ciències de l'Activitat Física i de l'Esport que hagen pertangut o pertanguen a un altre o altres col·legis de Llicenciats en Educació Física i en Ciències de l'Activitat Física i de l'Esport i sol·liciten la seua incorporació a l'ICOLEF i CAFD, hauran d'acompanyar a la sol·licitud un certificat acreditatiu de no figurar com a donats de baixa per falta de pagament en dits col·legis i de no haver sigut objecte de correcció disciplinària o inhabilitació per a l'exercici professional, expulsió d'un altre col·legi o, si fa el cas, de trobar-se rehabilitat, el qual serà expedit pel Consell General.
  
Article 16
  
1. La condició de col·legiat, es perdrà:
  
a) Per condemna ferma que comporte l'accessòria d'inhabilitació per a l'exercici de la professió.
  
b) Per expulsió del Col·legi, acordada en expedient disciplinari.
  
c) Per deixar de satisfer, dins dels terminis assenyalats, tant les quotes ordinàries i extraordinàries, com les altres càrregues col·legials establides.
  
d) Per baixa voluntària comunicada per escrit.
  
2. La pèrdua de la condició de col·legiat per les causes expressades en l'apartat anterior, hauran de ser comunicades per escrit a l'interessat, moment en què produirà efecte.
  
3. Les baixes seran comunicades al Consell General.
  
4. En els casos de l'apartat 1-c), els col·legiats podran rehabilitar els seus drets pagant el que es deu, els seus interessos al tipus legal i la quantitat que corresponguera com a nova incorporació.
  
5. La pèrdua de la condició de col·legiat no alliberarà l'interessat del compliment de les obligacions vençudes, ni del pagament de les quotes ordinàries i extraordinàries, imposades abans que la baixa tinguera lloc.
  
Secció quarta
  
De les incompatibilitats i ingerència professional
  
Article 17
  
L'exercici professional del llicenciat en Educació Física i en Ciències de l'Activitat Física i de l'Esport és incompatible amb els càrrecs i ocupacions públiques en les lleis i normes reguladors dels quals es preveja expressament la incompatibilitat.
  
Article 18
  
El llicenciat en Educació Física o en Ciències de l'Activitat Física i de l'Esport afectat per alguna de les causes d'incompatibilitat establides en l'article anterior, haurà de comunicar-ho sense excusa a la Junta de Govern del Col·legi, i cessarà automàticament en l'exercici de la professió.
  
La infracció d'allò que s'ha establit en el paràgraf anterior, així com dur a terme l'exercici professional amb alguna de les incompatibilitats establides en aquest, directament o per persona interposada, constituirà falta molt greu, i se sancionarà en la forma prevista en els presents Estatuts.
  
La Junta de Govern del Col·legi, acordarà el canvi a la situació de no exercent d'aquells col·legiats en els qui concórrega alguna de les circumstàncies determinants d'incapacitat o incompatibilitat per a l'exercici professional, mentre aquelles subsistisquen.
  
Article 19
  
Es prohibeix als llicenciats en Educació Física i en Ciències de l'Activitat Física de l'Esport actuar o intervindre en les funcions o exercici professional atribuït a un altre llicenciat.
  
Títol III
  
Dels drets i deures dels llicenciats en Educació Física
  
i en Ciències de l'Activitat Física i de l'Esport Col·legiats
  
Article 20
  
Són drets dels llicenciats en Educació Física i en Ciències de l'Activitat Física i de l'Esport col·legiats:
  
1. Actuar professionalment en tot el territori nacional, bé de mode particular o al servei d'entitats públiques o privades, quan reunisquen la condició d'exercent.
  
2. Participar en l'ús i gaudi dels béns del seu Col·legi i dels serveis que aquest tinga establits, així com dels que determine el Consell General.
  
3. Participar en la gestió corporativa i, per tant, exercir els drets de petició, de vot i d'accés o els càrrecs directius, en la forma que establisquen els Estatuts. El vot dels col·legiats exercents tindrà doble valoració que el dels col·legiats no exercents.
  
4. Dur a terme l'exercici professional amb tota llibertat i independència, sense altres limitacions que les imposades per la Llei i per les normes de l'ètica i deontologia professional.
  
5. Demanar i obtindre la protecció de la seua lícita llibertat d'actuació professional, tant del mateix Col·legi, com del Consell General.
  
6. Ostentar la insígnia col·legial.
  
7. Aquells altres drets que li conferisquen les lleis, els presents Estatuts i l'Estatut General dels Col·legis de Llicenciats en Educació Física i en Ciències de l'Activitat Física i de l'Esport.
  
8. Realitzar els treballs professionals, dictàmens, informes, peritatges, valoracions i aquells que siguen requerits al Col·legi quan reglamentàriament els corresponga.
  
Article 21
  
Són deures dels llicenciats en Educació Física i en Ciències de l'Activitat Física i de l'Esport col·legiats:
  
1. Complir les normes legals i estatutàries i els acords dels diferents òrgans corporatius.
  
2. Estar al corrent en el pagament de les quotes i altres càrregues col·legials en la forma i temps que legalment, estatutàriament o reglamentàriament es fixe, qualsevol que siga la seua naturalesa. Reglamentàriament podran establir-se quotes diferenciades per a exercents i no exercents.
  
3. Assistir als actes corporatius, sempre que és compatible amb les seues activitats.
  
4. Denunciar al Col·legi tot acte d'intrusisme que arribe al seu coneixement, així com els casos d'exercici il·legal, siga per falta de col·legiació o d'habilitació, siga per suspensió o inhabilitació del denunciat o per estar sotmès en supòsits d'incompatibilitat o prohibició.
  
5. Desenrotllar la seua professió amb el màxim de zel i diligència, observant puntualment les obligacions que es deriven de la relació contractual amb els arrendataris dels seus serveis i podrà, a tal efecte, auxiliar-se de col·laboradors i d'altres companys.
  
6. Guardar la cortesia i el respecte degut als altres companys, i evitar qualsevol al·lusió a aquests que siga objecte de vexació o desprestigi.
  
7. Sotmetre's obligatòriament a la conciliació i arbitratge del Col·legi en les qüestions de caràcter professional que es produïsquen entre els col·legiats.
  
8. Complir qualsevol requeriment que els faça el Col·legi o el Consell General, i específicament prestar suport a les comissions a què foren incorporats.
  
9. Participar al Col·legi els seus canvis de residència o domicili.
  
Títol IV
  
Dels òrgans de govern de l'ICOLEF i CAFD
  
Capítol I
  
De la Junta de Govern
  
Secció primera
  
Composició i funcions
  
Article 22
  
1. El govern de l'ICOLEF I CAFD s'estableix sobre els principis de democràcia i autonomia.
  
2. L'ICOLEF I CAFD serà regit per la Junta General i la Junta de Govern. La Junta de Govern estarà constituïda per un president, un vicepresident, un secretari, un vicesecretari, un tresorer, i el nombre de vocals que resulten a raó d'un vocal per cada 50 col·legiats o fracció final.
  
Article 23
  
Són atribucions de la Junta de Govern:
  
1. Sotmetre a referèndum assumptes concrets interès col·legial, per sufragi secret i en la forma que la mateixa Junta establisca.
  
2. Resoldre sobre l'admissió dels llicenciats que sol·liciten incorporar-se al Col·legi.
  
3. Vetlar perquè els col·legiats observen bona conducta en relació amb els seus companys d'exercici professional i que en l'acompliment de la seua funció despleguen la necessària diligència i competència professional.
  
4. Exercir les accions i actuacions oportunes per a impedir i perseguir l'intrusisme, així com l'exercici de la professió als qui, col·legiats o no, l'exerciren en forma i sota condicions contràries a les legalment establides, sense excloure les persones, naturals o jurídiques, que faciliten l'exercici professional irregular.
  
5. Determinar les quotes d'incorporació i les periòdiques que hagen de satisfer els col·legiats per al sosteniment de les càrregues i serveis col·legials.
  
6. Proposar a la Junta General la imposició de quotes extraordinàries als seus col·legiats.
  
7. Recaptar l'import de les quotes per al sosteniment de les càrregues del Col·legi i del Consell General.
  
8. Proposar a la Junta General la regulació dels honoraris mínims de la professió i l'establiment de barems orientatius d'honoraris professionals i emetre informes sobre honoraris aplicables quan el sol·liciten els interessats, els col·legiats o l'autoritat judicial.
  
9. Convocar eleccions per a proveir els càrrecs de la Junta de Govern, i disposar el que calga per a la seua elecció, conforme a les normes legals i estatutàries.
  
10. Convocar juntes generals ordinàries i extraordinàries, i assenyalar l'ordre del dia per a cada una.
  
11. Exercir les facultats disciplinàries respecte als col·legiats.
  
12. Proposar a la Junta General les modificacions dels Estatuts i del Reglament de Règim Interior que es jutgen necessàries i establir totes les instruccions que calguen per al millor enteniment d'aquestes disposicions i del funcionament del Col·legi.
  
13. Establir, crear o aprovar les delegacions, agrupacions, comissions o seccions de col·legiats que puguen interessar als fins de la corporació, regular el seu funcionament i fixar les facultats que, si fa el cas, li deleguen.
  
14. Vetlar perquè en l'exercici professional s'observen les condicions de dignitat i prestigi que corresponen al llicenciat en Educació Física i en Ciències de l'Activitat Física i de l'Esport, així com propiciar l'harmonia i col·laboració entre els col·legiats, i impedir la competència deslleial, conforme a la legalitat vigent.
  
15. Informar els col·legiats amb promptitud de quantes qüestions conega que puguen afectar-los, ja siguen d'índole corporativa, col·legial, professional o cultural.
  
16. Defensar els col·legiats en l'acompliment de les funcions de la professió o amb ocasió d'aquestes, quan ho estime procedent i just.
  
17. Promoure prop del govern autonòmic i de qualssevol altres autoritats de la Comunitat quant es considere beneficiós per a interès comú de la professió.
  
18. Exercir els drets i accions que corresponguen al Col·legi i en particular contra els qui entrebanquen la llibertat i independència de l'exercici professional.
  
19. Recaptar, distribuir i administrar els fons del Col·legi; redactar els pressupostos; rendir els comptes anuals i proposar a la Junta General la inversió o disposició del patrimoni col·legial, si es tractara d'immobles.
  
20. Emetre consultes i dictàmens, administrar arbitratges i dictar laudes arbitrals.
  
21. Procedir a la contractació dels empleats necessaris per a la bona marxa de la corporació.
  
22. Dirigir, coordinar, programar i controlar l'activitat dels serveis col·legials.
  
23. Elegir els representants del Col·legi davant del Consell General.
  
24. Adoptar, en cas d'urgència, resolucions de la competència de la Junta General, i n'haurà de donar compte en el termini màxim d'un mes a la Junta General Extraordinària convocada a l'efecte.
  
25. Quantes altres estableixen els presents estatuts i l'Estatut General de Col·legis.
  
Article 24
  
1. La Junta de Govern es reunirà, ordinàriament, una vegada al mes, sense perjuí de poder-lo fer amb major freqüència quan la importància dels assumptes ho requerisca, o ho sol·licite una quarta part dels seus membres. La convocatòria per a les reunions serà feta pel secretari, previ mandat del president, amb tres dies d'antelació, almenys, i s'haurà de formular per escrit i anirà acompanyada de l'ordre del dia corresponent. Fora d'aquest no podran tractar-se altres assumptes. Extraordinàriament es podrà convocar amb caràcter d'urgència per telèfon, fax o telegrama.
  
2. Els acords seran adoptats per majoria de vots dels assistents. El president tindrà vot de qualitat.
  
3. A les sessions de la Junta de Govern podran assistir amb veu però sense vot, quants col·legiats o persones hagueren sigut convocades especialment per a aquesta per a assumptes determinats.
  
4. La Junta de Govern podrà crear les comissions que estime convenients que hauran, en tot cas, de ser presidides pel president o membre de la Junta que delegue.
  
5. La Junta podrà acordar la delegació de la firma del secretari en qüestions no substancials, bé en un altre component de la Junta o en funcionari del Col·legi.
  
Article 25
  
No podran formar part de la Junta de Govern:
  
1. Els col·legiats que hagen sigut condemnats per sentència ferma que comporte la inhabilitació o suspensió per a càrrecs públics.
  
2. Els col·legiats als quals haja imposat sanció disciplinària, ja siga en el Col·legi on pretenguen accedir a càrrecs directius, o en qualsevol altre on estigueren o hagueren estat donats d'alta mentre no estiguen rehabilitats.
  
3. Els col·legiats que siguen membres d'òrgans rectors d'un altre col·legi professional.
  
Article 26
  
Correspon al president la representació legal del Col·legi en totes les relacions d'aquest amb els poders públics, tribunals, entitats, corporacions i personalitats de qualsevol ordre; exercirà les funcions de vigilància i correcció que els estatuts reserven a la seua autoritat; presidirà les juntes de govern i les generals i totes les comissions especials que assistisca, i dirigirà les discussions amb vot de qualitat en cas d'empat.
  
A més a més, expedirà les ordres de pagament i els lliuraments per a la inversió dels fons del Col·legi i proposarà els col·legiats que han de formar part dels tribunals d'oposicions o concursos entre els quals reunisquen les circumstàncies necessàries a l'efecte.
  
Designarà els torns d'intervenció dels col·legiats per als dictàmens, consultes o peritatges que se sol·liciten al Col·legi, i podran delegar per a aquesta funció el secretari de la junta de govern.
  
Article 27
  
El vicepresident durà a terme totes aquelles funcions que li conferisca el president, i assumirà les d'aquest en cas d'absència, malaltia, abstenció, recusació o vacant.
  
Article 28
  
Corresponen al secretari les funcions següents:
  
1. Redactar i remetre els oficis i comunicacions del Col·legi.
  
2. Redactar les actes de les juntes generals i de les juntes de govern.
  
3. Portar i custodiar els llibres necessaris per a l'ordenat servei del Col·legi, entre els quals obligatòriament es trobarà el llibre de registre de col·legiats, títols, altes, baixes, sancions i els llibres d'actes de la Junta General i de la Junta de Govern, que podrà realitzar-se mitjançant la incorporació dels mitjans tècnics que permeten les lleis.
  
4. Rebre totes les sol·licituds i comunicacions que es reben al Col·legi, i donar compte d'aquestes al president.
  
5. Expedir els certificats que procedisquen amb el vistiplau del president.
  
6. Organitzar i dirigir administrativament les oficines del Col·legi, i ostentar la direcció del Personal.
  
7. Portar i custodiar un registre en què, per ordre alfabètic, es consigne l'historial de cada col·legiat/ada, així com, si fa el cas, els registres d'habilitats, visats i borsa de treball.
  
8. Tindre al seu càrrec i custòdia l'arxiu i el segell del Col·legi.
  
9. Revisar anualment les llistes de col·legiats, i expressar la seua antiguitat i domicili.
  
Article 29
  
Corresponen al vicesecretari auxiliar el secretari en el desenrotllament de les seues funcions, i substituir-lo en cas d'absència, malaltia, mort, cessament o per qualsevol circumstància que establisca la Junta de Govern.
  
Article 30
  
Correspondrà al tresorer:
  
1. Materialitzar la recaptació i custodiar els fons del Col·legi.
  
2. Pagar els lliuraments que expedisca el president.
  
3. Informar periòdicament a la Junta de Govern sobre el compte d'ingressos i despeses i la marxa del pressupost i formalitzar anualment els comptes de l'exercici econòmic vençut.
  
4. Redactar els pressupostos anuals que la Junta de Govern haja de sotmetre a l'aprovació de la Junta General.
  
5. Ingressar i retirar fons dels comptes bancaris, conjuntament amb el president.
  
6. Portar inventari minuciós dels béns del Col·legi, dels quals serà administrador.
  
7. Portar i controlar la comptabilitat i verificar la caixa.
  
8. Efectuar cobraments de qualsevol naturalesa, en nom del Col·legi.
  
Article 31
  
Els vocals exerciran les funcions que els corresponguen d'acord amb les lleis, estatuts i reglaments, així com totes aquelles que els siguen encomanades per la Junta de Govern o pel president.
  
Quan per qualsevol motiu o circumstància, definitivament o temporalment, estiguera cap vacant dels càrrecs de la Junta de Govern per als quals específicament no es preveja la substitució en aquests Estatuts, seran substituïts en les seues funcions pels vocals, i es començarà per qui tinga la condició de col·legiat més antic.
  
Secció segona
  
De l'elecció i cessament dels càrrecs
  
Article 32
  
Els càrrecs de la Junta de Govern seran proveïts per elecció en què podran participar tots els col·legiats, exercents i no exercents, excepte els de caràcter honorífic, d'acord amb el procediment que en els presents Estatuts s'estableix.
  
Article 33
  
Tots els càrrecs de la Junta de Govern es proveiran entre els llicenciats en Educació Física i en Ciències de l'Activitat Física i de l'Esport que siguen col·legiats exercents, residents a la demarcació del Col·legi i que posseïsquen la condició d'elector. El període de mandat s'estableix en quatre anys, i serà possible la reelecció.
  
Per als diferents càrrecs de la junta de govern s'estableixen els requisits d'antiguitat, en l'exercici professional, següents:
  
Per al càrrec de president, tres anys consecutius, previs a l'elecció, com a col·legiat en exercici.
  
Per als càrrecs de vicepresident secretari i tresorer, dos anys consecutius, previs a l'elecció, com a col·legiat en exercici.
  
Per als càrrecs de vocal, un any d'antiguitat, previ a l'elecció, com a col·legiat en exercici.
  
Article 34
  
L'elecció dels membres de la junta de govern s'efectuarà per votació lliure, directa i secreta dels col·legiats, i es computarà el valor dels vots de conformitat amb allò que s'ha previst en l'article 20.3 dels presents estatuts.
  
El vot podrà exercir-se personalment o per correu.
  
L'emissió del vot per correu se subjectarà als requisits següents:
  
a) L'elector sol·licitarà de la Secretaria del Col·legi, a partir de la convocatòria i fins al cinqué dia anterior al de la votació, un certificat d'inscripció en el cens.
  
b) La sol·licitud haurà de formular-se personalment o per mitjà de persona degudament autoritzada per a representar-lo.
  
c) El secretari del Col·legi comprovarà la identitat del sol·licitant i, si fa el cas la del representant, així com l'autenticitat de la representació i, prèvia comprovació de la inscripció en el cens, lliurarà el certificat sol·licitat, i realitzarà l'anotació corresponent en el cens, a fi que el dia de les eleccions no es realitze el vot personalment.
  
d) Tan prompte com estigueren disponibles, el secretari del Col·legi remetrà a l'elector al domicili per aquest indicat o, si hi manca, al que figure en el cens, les paperetes i els sobres electorals junt amb el certificat mencionat en l'apartat anterior.
  
e) L'elector, una vegada omplida la papereta de vot, junt amb el certificat, la introduirà en el sobre de votació, el tancara i ho remetrà per correu certificat al secretari del Col·legi.
  
f) El secretari del Col·legi conservarà fins al dia de la votació tota la correspondència electoral i la traslladarà a la mesa electoral a l'hora que tinga lloc el començament de les votacions. Així mateix, donarà trasllat del que puga rebre's en dit dia fins a l'hora en què finalitzen les votacions.
  
Article 35
  
L'elecció per a càrrecs vacants de la Junta de Govern podrà tindre lloc l'acte separat de les sessions de la Junta General i podrà celebrar-se en qualsevol període de l'any.
  
Article 36
  
Tindran dret de sufragi actiu els col·legiats, estiguen en exercici o no, que ho siguen en el moment de la convocatòria.
  
Article 37
  
1. Si la totalitat dels càrrecs de la Junta de Govern quedaren vacants, el Consell General designarà discrecionalment una junta provisional que convocarà, en el termini de quinze dies, eleccions per a la provisió de dits càrrecs per a la resta del mandat que els quedara per complir. La realització de tals eleccions, s'efectuarà dins dels trenta dies següents comptadors a partir de la convocatòria.
  
2. Si queden vacants al llarg del seu mandat la majoria dels càrrecs de la Junta de Govern, el Consell General la completarà discrecionalment en forma també provisional, i s'actuarà per a la seua provisió definitiva en la mateixa forma abans consignada.
  
Article 38
  
El procediment electoral serà el següent:
  
1. S'acordarà la convocatòria amb trenta dies d'antelació, almenys, a la data de celebració de l'elecció.
  
2. Dins dels cinc dies següents a la data de l'acord de la convocatòria, s'inserirà al tauler d'anuncis del Col·legi i es farà constar:
  
a) Càrrecs objecte d'elecció, període de mandat i requisits exigits per a poder aspirar a cadascun d'aquests.
  
b) Dia i hora de la celebració de les eleccions, amb expressió de l'hora en què es tancaren les urnes per a començament de l'escrutini.
  
c) Requisits del vot per correu.
  
La convocatòria s'entendrà publicada i produirà efecte des de la seua inserció al tauler d'anuncis del Col·legi.
  
3. Així mateix, s'exposaran al tauler d'anuncis del Col·legi les llistes separades de col·legiats exercents i no exercents amb dret a vot.
  
4. Les candidatures hauran de presentar-se a la Secretaria del Col·legi amb quinze dies d'antelació, com a mínim, a la data assenyalada per a l'acte electoral. Aquestes podran ser conjuntes per a diversos càrrecs, o individuals per a càrrecs determinats, i hauran d'estar subscrites exclusivament pels mateixos candidats.
  
5. Cap col·legiat no podrà presentar-se com a candidat a més d'un càrrec.
  
6. Quan un membre de la Junta de Govern presente la seua candidatura per a un nou mandat o per a un nou càrrec, haurà de renunciar al càrrec que ocupava en els cinc dies següents a l'acord de la convocatòria, per tal que en el mencionat termini es puga publicar l'elecció de dit càrrec.
  
7. Els col·legiats podran formular reclamacions o impugnacions contra les llistes d'electors, dins del termini de cinc dies següents a l'exposició d'aquestes.
  
8. La Junta de Govern resoldrà sobre les reclamacions o impugnacions presentades, dins dels tres dies següents a l'expiració del termini per a formular-les, i haurà de ser notificada la seua resolució al reclamant dins dels dos dies següents.
  
9. Finalitzat el termini de presentació de candidatures, la Junta de Govern, a l'endemà, proclamarà candidats els qui reunisquen els requisits exigits, i es consideraran electes els qui no tinguen oponents. Seguidament, la proclamació es publicarà al tauler d'anuncis del Col·legi i es comunicarà als interessats, sense perjuí que el Col·legi puga remetre també comunicacions individuals als seus col·legiats.
  
10. L'exclusió de qualsevol candidat haurà de ser motivada i es notificarà a l'interessat al dia següent hàbil, el qual podrà presentar recurs conforme a allò que s'ha previst en l'art. 94 dels presents Estatuts.
  
11. Tots els terminis assenyalats en aquest article i en el precedent, seran computats per dies naturals.
  
Article 39
  
1. Per a la celebració de l'elecció es constituirà la mesa o meses electorals, en la forma que reglamentàriament establisca o acorde la Junta de Govern.
  
2. Cada candidat podrà, per la seua part, designar entre els col·legiats un o diversos interventors que el representen en les operacions de l'elecció.
  
3. Constituïda la mesa electoral, el president indicarà el començament de la votació i a l'hora prevista per al seu acabament es tancaran les portes i només podran votar els col·legiats que ja van estar al lloc on es duga a terme la votació. La Mesa votarà en últim lloc.
  
4. Les paperetes de vot hauran de ser iguals al model que la Junta de Govern aprove i que el Col·legi haurà d'editar.
  
5. En la seu en què tinga lloc l'elecció de la Junta haurà de posar-se a disposició dels votants suficient nombre de paperetes, amb el nom dels candidats o sense.
  
6. La Junta de Govern establirà el sistema de paperetes a facilitar als candidats i als electors.
  
Article 40
  
Els votants hauran d'acreditar davant de la mesa electoral la seua personalitat i entregar la papereta de votació en sobre tancat. La Mesa comprovarà la seua inclusió en el cens electoral, i es començarà pels que ho hagen fet per correu i, el president, pronunciant en veu alta el nom i cognoms del votant, indicarà que vota, i després, el mateix president introduirà el sobre amb la papereta a l'urna corresponent.
  
Article 41
  
1. Conclosa la votació, es procedirà a l'escrutini, i es llegirà en veu alta totes les paperetes.
  
2. Seran declarades nul·les aquelles paperetes que continguen ratllades, esmenes o raspadures, així com expressions alienes a l'estricte contingut de la votació i, igualment, aquelles que indiquen més d'un candidat per a un mateix càrrec o nom de persones que no concórreguen a l'elecció.
  
3. Aquelles paperetes que es troben només parcialment omplides en quant al nombre de candidats, però que reunisquen els requisits exigits per a la seua validesa, ho seran per als càrrecs i persones correctament expressats.
  
4. En finalitzar l'escrutini, la presidència anunciarà públicament el seu resultat, i es proclamaran seguidament electes aquells candidats que hagueren obtingut, per a cada càrrec, el major nombre de vots. A igualtat de vots, s'entendrà elegit el candidat amb major antiguitat com a col·legiat exercent en el mateix Col·legi.
  
5. El resultat electoral es formalitzarà en un acta que firmaran els integrants de la mesa i que, necessàriament, haurà d'expressar les persones que la componen, nombre de votants, interventors designats pels candidats, incidències i candidats proclamats.
  
6. El resultat de l'elecció serà impugnable davant del Consell General, d'acord amb allò que s'ha establit en el títol VII dels presents Estatuts.
  
7. En el termini de cinc dies des de la constitució dels òrgans de Govern, es comunicarà aquesta al Consell General.
  
Article 42
  
Els candidats proclamats electes prendran possessió del càrrec en la primera Junta de Govern que tinga lloc.
  
Article 43
  
Els membres de la Junta de Govern, cessaran en els seus respectius càrrecs per les següents causes:
  
1. Falta de concurrència o pèrdua dels requisits estatutaris per a exercir el càrrec.
  
2. Expiració del termini per al quals foren elegits o designats.
  
3. Renúncia de l'interessat.
  
4. Falta d'assistència injustificada a dues sessions consecutives o tres alternes en el termini d'un any.
  
5. Aprovació de moció de censura segons allò que s'ha regulat en el següent capítol.
  
Capítol II
  
De les juntes generals ordinàries i extraordinàries
  
Article 44
  
Tots els col·legiats podran assistir amb veu i vot a les juntes generals ordinàries i extraordinàries que se celebren, excepte les excepcions que en aquests Estatuts es determinen.
  
Article 45
  
La Junta General ordinària se celebrarà, almenys, una vegada a l'any, dins del primer trimestre de l'any natural.
  
Article 46
  
1. Les juntes generals hauran de convocar-se almenys, amb trenta dies naturals d'antelació. Dita convocatòria s'inserirà al tauler d'anuncis del Col·legi, amb expressió de l'ordre del dia, i no podran ser tractats en aquestes més assumptes que els expressats en la convocatòria.
  
2. Sense perjuí de l'anterior, se citarà també els col·legiats per comunicació escrita en què, igualment, constarà l'ordre del dia.
  
3. A la Secretaria del Col·legi, durant les hores de despatx, estaran a disposició dels col·legiats els antecedents dels assumptes a deliberar en la Junta convocada.
  
Article 47
  
La Junta General ordinària del primer trimestre de l'any natural se celebrarà, almenys, d'acord amb el següent ordre del dia:
  
1. Informe del president sobre les activitats i esdeveniments més importants que, durant l'exercici, hagen tingut lloc en relació amb el Col·legi.
  
2. Examen i votació del compte general de despeses i ingressos de l'exercici anterior.
  
3. Examen i votació del pressupost format per la Junta de Govern, per a l'exercici següent.
  
4. Elecció per a càrrecs vacants de la Junta de Govern, quan procedisca.
  
5. Lectura, discussió i votació de les proposicions que es consignen en la convocatòria.
  
6. Precs i preguntes.
  
Article 48
  
Els col·legiats, quinze dies abans de la celebració de la Junta General Ordinària, podran presentar les proposicions que desitgen sotmetre a la deliberació i acord d'aquella, i aquestes hauran de ser incloses per la Junta de Govern, en el punt de l'ordre del dia denominat «Proposicions».
  
Tals proposicions hauran d'aparèixer subscrites per un mínim de deu col·legiats. En donar-se lectura d'aquestes proposicions, la Junta General acordarà si és procedent o no obrir la discussió sobre aquestes.
  
Article 49
  
1. Les juntes generals extraordinàries se celebraran a iniciativa del president, de la Junta de Govern o a petició, almenys, del deu per cent dels col·legiats en exercici.
  
2. Quan la convocatòria de la Junta General Extraordinària tinguera com a causa el vot de censura contra la Junta de Govern o algun dels seus membres, dita petició haurà de ser subscrita, com a mínim, pel vint per cent dels col·legiats en exercici, i aquella haurà de fonamentar-se.
  
3. Si la convocatòria de la Junta General Extraordinària està feta per acord del president o de la Junta de Govern, se celebrarà en el termini de trenta dies naturals, comptats des de l'adopció de l'acord, i, en el mateix termini, si és a instància dels col·legiats, comptats a partir de la presentació de la petició.
  
La Junta de Govern, en el cas que la proposició siga aliena als fins atribuïts al Col·legi, per resolució motivada podrà denegar la celebració de Junta General Extraordinària, sense perjuí dels recursos que pogueren correspondre als peticionaris.
  
Article 50
  
1. Les juntes generals se celebraran en el dia i hora assenyalats, qualsevol que siga el nombre de col·legiats que hi concorren, excepte en els casos en què s'exigisca un quòrum d'assistència determinada.
  
2. Els acords seran adoptats per majoria de vots emesos.
  
3. Els acords adoptats en la Junta General seran obligatoris per a tots els col·legiats, sense perjuí dels recursos que s'estableixen en aquests Estatuts.
  
Article 51
  
Les juntes generals extraordinàries seran les úniques competents per a proposar al Consell General l'aprovació o modificació dels Estatuts del Col·legi respectiu; autoritzar a la Junta de Govern l'adquisició, hipoteca o alienació dels béns immobles de la corporació; i aprovar o censurar l'actuació de la Junta de Govern o dels seus membres.
  
Article 52
  
Les votacions seran secretes, quan així ho sol·licite el deu per cent dels col·legiats assistents. En qualsevol cas, serà secret el vot quan afecte qüestions relatives al decòrum dels col·legiats.
  
Article 53
  
1. La moció o vot de censura només podrà plantejar-se en Junta Extraordinària convocada a l'efecte, de conformitat amb allò que s'ha establit en els presents Estatuts.
  
2. A tal efecte, únicament quedarà constituïda la Junta Extraordinària, quan concórrega la meitat més un del cens de col·legiats exercents.
  
3. Si hi ha quòrum, perquè prospere, caldrà el vot favorable de la meitat més un dels col·legiats assistents.
  
Article 54
  
Per a la modificació dels Estatuts, la fusió, l'absorció i la dissolució del Col·legi s'exigirà un quòrum d'assistència de la meitat més un dels col·legiats en primera convocatòria i, en segona, siga qual siga la participació. En qualsevol cas, els acords es prendran amb el vot favorable dels dos terços dels assistents, expressat en forma secreta, directa i personal.
  
Títol V
  
Dels recursos econòmics
  
Article 55
  
L'exercici econòmic del Col·legi coincidirà amb l'any natural.
  
Article 56
  
El president del Col·legi exercirà les funcions d'ordinador de pagaments, de l'execució de les quals s'encarregarà el tresorer, el qual tindrà cura de la comptabilització.
  
Article 57
  
El Col·legi no podrà delegar una altra persona, que no siga el tresorer, per a l'administració dels seus recursos, sense perjuí de les col·laboracions que per a això calguen.
  
Article 58
  
El patrimoni del Col·legi serà administrat per la Junta de Govern. En tot cas, dita facultat s'exercirà a través del tresorer.
  
Article 59
  
Els col·legiats podran examinar els comptes del Col·legi durant els quinze dies naturals anteriors a la celebració de la Junta General que haja d'aprovar-los.
  
Article 60
  
Constitueixen recursos ordinaris de l'ICOLEF i CAFD:
  
1. Els rendiments de qualsevol naturalesa que produïsquen les activitats, els béns o els drets que integren el patrimoni del Col·legi, així com els rendiments dels fons dipositats en els seus comptes.
  
2. Les quotes d'incorporació al Col·legi i les de registre i certificat d'habilitacions fixades per la Junta de Govern.
  
3. Els drets que fixe la Junta de Govern per emissió de dictàmens, resolucions, informes o consultes que avalue aquesta sobre qualsevol matèria de la seua competència.
  
4. L'import de les quotes ordinàries, fixes o variables, així com les derrames i pòlisses col·legials establides per la Junta de Govern i les quotes extraordinàries que aprove la Junta General.
  
5. Els drets que fixe la Junta de Govern del Col·legi per expedició de certificats.
  
6. Qualsevol altre concepte que legalment procedira.
  
Article 61
  
Constituiran recursos extraordinaris del Col·legi:
  
1. Les subvencions o donatius que siguen concedits al Col·legi pels òrgans de govern de la comunitat autònoma, corporacions oficials, entitats o particulars.
  
2. Els béns i drets de tota classe que, per herència o per un altre títol, passen a formar part del patrimoni del Col·legi.
  
3. Les quantitats que per qualsevol concepte corresponga percebre al Col·legi quan administre, en compliment d'algun encàrrec temporal o perpetu, fins i tot cultural o benèfic, determinats béns o rendes.
  
4. Qualsevol altre que legalment procedira.
  
Títol VI
  
Del règim de responsabilitats
  
Capítol I
  
De les responsabilitats dels col·legiats
  
Article 62
  
Sense perjuí de la responsabilitat civil o penal en què puguen incórrer els llicenciats en Educació Física i en Ciències de l'Activitat Física i de l'Esport col·legiats, aquests estan subjectes a la responsabilitat disciplinària en el cas d'infracció dels seus deures professionals.
  
Article 63
  
La Junta de Govern és l'òrgan competent per a l'exercici de la facultat disciplinària.
  
Article 64
  
Les faltes que comporten sanció disciplinària es classifiquen en molt greus, greus i lleus.
  
Article 65
  
Són faltes molt greus:
  
1. La infracció de les prohibicions contingudes en el paràgraf 2n de l'article 18.
  
2. La comesa de delictes dolosos, en qualsevol grau de participació, establida per sentència ferma, com a conseqüència de l'exercici de la professió, així com els actes i omissions que constituïsquen ofensa greu a la dignitat de la professió, a les regles ètiques que la governen i als deures establits en els presents Estatuts.
  
3. L'atemptat contra la dignitat o honor de les persones que constitueixen els òrgans de govern col·legials quan actuen en l'exercici de les seues funcions; i contra els companys amb motiu de l'exercici professional.
  
4. L'embriaguesa o consum de drogues quan afecten greument l'exercici de la professió.
  
5. La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen pròpies i exclusives del Col·legi.
  
6. La reiteració en falta greu.
  
7. L'intrusisme professional i el seu encobriment.
  
8. La comesa d'infraccions que pel seu nombre o gravetat resultara moralment incompatible amb l'exercici de la professió del llicenciat en Educació Física i en Ciències de l'Activitat Física i de l'Esport.
  
Article 66
  
Són faltes greus:
  
1. L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com pel reiterat incompliment de l'obligació d'atendre les càrregues col·legials previstes en l'article 21, apartat 2, excepte que constituïsca falta de major gravetat.
  
2. L'exercici professional en l'àmbit d'un altre col·legi sense l'oportuna comunicació a efectes d'ordenació i control quan estiguera establit en els Estatuts de dit Col·legi.
  
3. La falta de respecte, per acció o omissió, als components de la Junta de Govern, quan actuen en l'exercici de les seues funcions.
  
4. Els actes de desconsideració manifesta cap als companys en l'exercici de l'activitat professional.
  
5. La competència deslleial i la infracció d'allò que s'ha disposat en l'article 19.
  
6. Els actes i omissions descrits en els apartats 1), 2) i 3) de l'article anterior, quan no tingueren entitat suficient per a ser considerats com a molt greus.
  
7. L'exercici professional en situació d'embriaguesa, o sota la influència de drogues tòxiques.
  
8. La reiteració en falta lleu.
  
Article 67
  
Són faltes lleus:
  
1. La falta de respecte als membres dels òrgans de govern col·legials en l'exercici de les seues funcions, quan no constituïsca falta molt greu o greu.
  
2. La negligència en el compliment de les normes estatutàries.
  
3. Les infraccions menors dels deures que la professió imposa.
  
4. Els actes enumerats en l'article anterior quan no tingueren entitat suficient per a ser considerats com a greus.
  
Article 68
  
Les sancions que poden imposar-se són:
  
1. Per faltes molt greus:
  
a) Per a les de l'apartat 1, de l'article 65, expulsió del col·legi.
  
b) Per a les dels apartats 2, 3, 4, 5, 6, 7 i 8 del mateix article, suspensió de l'exercici de la professió per un termini superior a tres mesos sense excedir de dos anys.
  
2. Per faltes greus:
  
Suspensió de l'exercici de la professió per un termini no superior a tres mesos.
  
3. Per faltes lleus:
  
a) Amonestació privada.
  
b) Advertència per escrit.
  
Capítol II
  
Del procediment
  
Article 69
  
En cap cas es podrà imposar una sanció sense que s'haja tramitat el corresponent expedient disciplinari, d'acord amb el procediment que es regula en el present capítol.
  
Article 70
  
El procediment sancionador respectarà en tot moment la presumpció d'innocència de l'expedientat.
  
Article 71
  
La potestat sancionadora respecte als col·legiats, correspon a la Junta de Govern del Col·legi.
  
Article 72
  
La instrucció del procediment així com la proposta de resolució de l'expedient, correspon al president del Col·legi, qui podrà delegar dita facultat en òrgan que puga crear-se a tal fi o en qualsevol dels membres de la Junta de Govern.
  
Article 73
  
El procediment s'iniciarà d'ofici per acord de la Junta de Govern, bé per pròpia iniciativa o com a conseqüència de petició raonada d'altres òrgans col·legials o per denúncia.
  
Article 74
  
Mitjançant acord motivat es podran adoptar mesures de caràcter provisional que asseguren l'eficàcia de la resolució final que poguera recaure.
  
Article 75
  
Iniciat el procediment, es notificaran a l'interessat els fets que se li imputen, les infraccions que tals fets puguen constituir i les sancions que, si fa el cas, se li pogueren imposar, així com la identitat de l'instructor, de l'òrgan competent per a imposar la sanció i de la norma que atribuïsca tal competència.
  
Article 76
  
En el termini de quinze dies, comptadors a partir de la notificació, l'interessat podrà deduir al·legacions i aportar els documents i justificacions que estime pertinents.
  
Article 77
  
Quan l'interessat ho sol·licite o l'instructor ho considere necessari, s'acordarà l'obertura d'un període de prova, per un termini no superior a trenta dies ni inferior a deu, a fi que puguen practicar-se les que es jutgen pertinents.
  
Article 78
  
1. Els fets rellevants per a la decisió del procediment, podran acreditar-se per qualsevol mitjà de prova admissible en Dret.
  
2. L'instructor només podrà rebutjar les proves proposades per l'interessat, quan siguen manifestament improcedents o innecessàries, mitjançant resolució motivada.
  
Article 79
  
L'instructor comunicarà a l'interessat, amb antelació suficient, el lloc, data i hora en què es practicaran les proves, a fi que puga assistir degudament assessorat per tècnics de la seua elecció.
  
Article 80
  
L'instructor podrà sol·licitar quants informes jutge necessaris per a la resolució del procediment.
  
Article 81
  
Instruït el procediment i immediatament abans de redactar-se per l'instructor la proposta de resolució, es posarà de manifest tot allò que s'ha actuat a l'interessat perquè, en tràmit d'audiència, que no podrà ser inferior a deu dies ni superior a quinze, puga al·legar i presentar els documents i justificacions que estime pertinents.
  
Article 82
  
La proposta de resolució, amb tot allò que s'ha actuat, s'elevarà a la Junta de Govern que és l'òrgan Col·legial que té conferida la potestat sancionadora.
  
Article 83
  
La resolució que posa fi al procediment haurà de ser motivada i resoldrà totes les qüestions plantejades en l'expedient sense que en aquesta es puguen acceptar fets distints dels determinats en el curs del procediment.
  
Article 84
  
1. La imposició de sancions disciplinàries només podrà ser adoptada mitjançant acord de la Junta de Govern, per votació secreta i amb el consens de les dues terceres parts dels membres que la componen.
  
2. A aquesta sessió estan obligats a assistir tots els components de la Junta de Govern. El que sense causa justificada no concorreguera, deixarà de pertànyer a aquesta, sense que puga ser de nou nomenat en l'elecció mitjançant la qual es cobrisca la vacant.
  
Article 85
  
Les sancions disciplinàries es faran constar en l'expedient personal dels sancionats.
  
Article 86
  
La Junta de Govern remetrà al Consell General testimoni dels acords sancionadors adoptats en els expedients sobre responsabilitat disciplinària dels col·legiats.
  
Article 87
  
Les resolucions sancionadores de la Junta de Govern, seran susceptibles de recurs ordinari davant del Consell General, de conformitat amb allò que s'ha previst en els presents Estatuts.
  
Article 88
  
1. La prescripció de les faltes es produirà als tres mesos per a les lleus; a l'any per a les greus, i als dos anys per a les molt greus, i es computarà el termini des del moment en què es van produir els fets que les van motivar.
  
2. La prescripció s'interromprà per la iniciació del procediment, i tornarà a córrer el termini si l'expedient disciplinari està paralitzat per més de sis mesos per causa no imputable a l'expedientat.
  
Article 89
  
Les sancions imposades per faltes molt greus prescriuran als dos anys, les imposades per faltes greus a l'any i les imposades per faltes lleus als tres mesos, i es computarà el termini des de l'endemà a aquell en què adquirisca fermesa la resolució per la qual s'imposa la sanció.
  
Article 90
  
1. Les sancions disciplinàries que s'imposen als col·legiats s'anotaran en el seu expedient.
  
2. La cancel·lació d'aquestes anotacions, una vegada transcorregut el termini de prescripció de les corresponents sancions, es produirà d'ofici o a instància de l'interessat davant l'òrgan col·legial que va acordar la sanció.
  
3. Les cancel·lacions que es produïsquen seran remeses, mitjançant testimoni, al Consell General.
  
4. La cancel·lació no impedirà l'apreciació de reincidència si l'expedientat torna a incórrer en falta. En aquest cas, els terminis de prescripció de les noves sancions seran de duració doble que la dels assenyalats en l'article anterior.
  
Títol VII
  
Del règim jurídic dels acords i de la seua impugnació
  
Article 91
  
Els acords de la Junta General, de la Junta de Govern del Col·legi i del seu president seran immediatament executius.
  
Article 92
  
1. Al Col·legi es portaran, obligatòriament, dos llibres d'actes, on es transcriuran, separadament, les corresponents a la Junta General i a la Junta de Govern.
  
2. Dites actes hauran de ser firmades pel president i pel secretari o pels qui els hagueren substituït en l'exercici de les seues funcions.
  
Article 93
  
Els acords es publicaran al tauler d'anuncis del Col·legi, dins dels trenta dies naturals següents a la data de la seua adopció, i s'hauran de notificar als interessats.
  
Article 94
  
1. Els acords adoptats per la Junta General, per la Junta de Govern del Col·legi i pel seu president, seran susceptibles de recurs d'alçada davant del Consell General, dins del termini d'un mes des de la seua publicació al tauler d'anuncis corresponent o, si fa el cas, notificació als col·legiats o persones als qui afecten.
  
2. El recurs podrà interposar-se davant de l'òrgan col·legial que va dictar l'acte que s'impugna o davant del mateix Consell General.
  
Si s'haguera interposat davant de l'òrgan col·legial que va dictar l'acte impugnat, aquest haurà de trametre'l al Consell General, en el termini de deu dies, amb el seu informe i amb una còpia completa i ordenada de l'expedient.
  
3. La interposició de qualsevol recurs, excepte en els casos en què una disposició establisca el contrari, no suspendrà l'execució de l'acte impugnat.
  
No obstant el que s'ha disposat en l'apartat anterior, el Consell General, prèvia ponderació, suficientment raonada, entre el perjuí que causa a interès públic o a tercers la suspensió i el perjuí que es causa al recurrent com a conseqüència de l'eficàcia immediata de l'acte recorregut, podrà suspendre d'ofici o a sol·licitud del recurrent, l'execució de l'acte recorregut, quan concórrega alguna de les circumstàncies següents:
  
a) Que l'execució poguera causar perjudici d'impossible o difícil reparació.
  
b) Que el recurs es fonamente en alguna de les causes de nul·litat de ple dret previstes en l'article 96.1 del present Estatut.
  
4. El termini màxim per a resoldre i notificar el recurs serà de tres mesos. Transcorregut aquest termini sense que recaiga resolució es podrà entendre desestimat el recurs.
  
Article 95
  
1. Els acords de la Junta General seran recurribles per la Junta de Govern o per qualsevol col·legiat amb interès legítim, en la forma i terminis previstos en els presents Estatuts.
  
2. La Junta de Govern o, si hi manca, qualsevol dels seus membres hauran, en tot cas, de formular recurs contra els actes nuls de ple dret.
  
Article 96
  
1. Són nuls de ple dret els actes dels òrgans col·legials que incórreguen en algun dels supòsits que estableix l'article 62 de la Llei de Règim Jurídic de les Administracions Públiques i del Procediment Administratiu Comú.
  
2. Són anul·lables els actes dels òrgans col·legials que incórreguen en els supòsits establits en l'article 63 de la citada llei.
  
Article 97
  
1. Els actes emanats del Consell General posen fi a la via administrativa i podran ser recorreguts potestativament en reposició, davant del mateix Consell General o ser impugnats directament davant de l'ordre jurisdiccional contenciós administratiu.
  
2. El termini per a la interposició del recurs de reposició serà d'un mes, si l'acte és exprés. Si no ho és, el termini serà de tres mesos comptadors a partir de l'endemà a aquell en què es produïsca l'acte presumpte.
  
3. El termini màxim per a resoldre i notificar el recurs serà de tres mesos. Transcorregut aquest termini sense que recaiga resolució es podrà entendre desestimat per silenci administratiu.
  
4. No es podrà interposar recurs contenciós administratiu fins que siga resolt expressament o s'haja produït la desestimació presumpta del recurs de reposició interposat.
  
Article 98
  
La Llei de Règim Jurídic de les Administracions Públiques i del Procediment Administratiu Comú s'aplicarà a quants actes dels òrgans col·legials suposen exercici de potestats administratives, conforme estableix l'article 22 d'aquesta.
  
En tot cas dita llei tindrà caràcter supletori d'allò que s'ha previst en els presents Estatuts.
  
DISPOSICIÓ TRANSITÒRIA
  
Els instructors, mestres instructors i professors d'Educació Física que a l'aprovació dels presents Estatuts es trobaren col·legiats, romandran en situació «a extingir», i conservaran els seus drets com a col·legiats, d'acord amb allò que s'ha previst en aquests.
  
DISPOSICIÓ ADDICIONAL